Kegyelem nektek és békesség Istentől a mi Atyánktól és az Úr Jézus Krisztustól!

1Pt 1, 17-21
*Ha pedig mint Atyátokat hívjátok őt segítségül, aki személyválogatás nélkül ítél meg mindenkit cselekedete szerint, szent félelemmel éljetek földi vándorlásotok idején, 18tudva, hogy nem veszendő dolgokon, ezüstön vagy aranyon váltattatok meg atyáitoktól örökölt hiábavaló életetekből, 19hanem drága véren, a hibátlan és szeplőtelen Báránynak, Krisztusnak a vérén. 20Ő ugyan a világ teremtése előtt kiválasztatott, de az idők végén megjelent tiértetek, 21akik általa hisztek Istenben, aki feltámasztotta őt a halottak közül, és dicsőséget adott neki, hogy hitetek Istenbe vetett reménység is legyen.*

Reménységre tekintő Gyülekezet!

Gyermek koromtól kezdve kísér egy veszteség, amely ugyan sem a lelki, sem a fizikai értékét tekintve nem kifejezetten nagy veszteség, de mégis belém égett a könnyelműség és a kapott ajándékkal való visszaélés miatt.
Egy kiállításon kaptam emlékbe nagyszüleimtől egy 30-40 cm hosszú dinoszauruszt. Vittem is magammal mindenhová, bár szüleim többször szóltak, hogy jobban figyeljek oda rá. Egy délután a lakótelepi játszótér homokozójában régészeset játszottunk a többi gyerekkel és elástuk a dinómat. Aztán más irányt vett a játék és a homokozó melletti csúszdánál folytattuk. Tudtam, hogy először ki kellene ásni, de úgy voltam vele, hogy nem felejtem el a helyét. Elrepült az idő és nem figyeltem, végül a hazainduláskor kérdezett rá édesanyám, hogy hol a dínóm. Keresni kezdtem, de sehol se találtam a homokozóban, hiába ástam. Nem tudom, azóta se, hogy rossz helyen kerestem, vagy nem figyeltem és esetleg valaki elvitte. Így is – úgy is az én könnyelműségem és nemtörődömségem miatt elvesztettem valamit, amit egyébként fontosnak tartottam.

Ma már próbálok persze jobban figyelni és természetesen az is megváltozott, hogy mit tartok igazán fontosnak. Ugyanakkor ma is rajta tudom kapni magamat, hogy ezeket az igazán fontos dolgokat sikerül valahogy „elásnom” és ideig-óráig megfeledkeznem róluk.
Mondhatnám itt mai példának, - talán nem csak a saját, de mindannyiunk nevében -, a családomat, a testvéri közösséget, az elhívásomat és bizony Krisztust is.

A hétköznapok gond-halmaiba, zsörtölődés-kupacaiba és a rohanások-futóhomokjába bizony nagyon könnyen hagyjuk beletemetődni a valódi értékeinket. Aztán nekünk is jön a hazaindulás pillanata és arra eszmélünk, hogy már rég sehol sincsen, amit eredetileg egy pillanatra se akartunk volna elereszteni.

Ezt a fajta emberi könnyelműségünket pedig csak még jobban felerősíti, hogy ma egyre kevésbé tudjuk megbecsülni és komolyan venni a felelősséget, mint értéket. A mai korban élő ember eljutott odáig, hogy szinte mindent készen és relatíve azonnal megkaphat. Ha ma megkívánok valamit, nem kell különösebben küzdenem érte: utalom a pénzt, vagy akár hitelre megvásárlom és pár napon belül készre szerelve, üzemi állapotban már a kezembe is adja a futár, hogy még csak a kapun se kelljen kilépnem érte. Nem akarom démonizálni ezt a lehetőséget, én is élek vele, de azért érdemes magunkban tudatosítani néhány folyamatot.
Azt szoktuk mondani, hogy „A kényelmet meg kell fizetni.”, ezzel önmagában nem is lenne baj, de ami fakadhat ebből azzal már nagyon is van. Ugyanis a felelőtlenségünk, a könnyelműségünk következménye, az nagyon könnyen vállhat megfizethetetlenné.
A félvállról kimondott szavak a másik felé, vagy a szeretetlen el és bezárkózásunk. Vagy az a bizonyos szelektív hallásunk, alkalmi süketségünk, mikor valakin keresztül féltő szeretettel szólítania meg az Úr. Vagy a hitünk, hitvallásunk hamissá tétele a Krisztussal szembeni érdektelenségünkkel.
Ezeket a felelőtlenségeket, könnyelműségeket bizony elég nehezen fizetheti / fizethetné meg az ember. Ez az a luxus, túlzott kényelem, kényelmesség, amit már nem szabadna megengednünk magunknak. Mégis, újra és újra elengedjük, elássuk, szem elől tévesztjük az igazi értéket és elhisszük, hogy élhetünk odaadás, odaszánás, elköteleződés nélkül is: könnyen, könnyelműen.

Mai alapigénk kezdetén, Péter apostol levelében, ezt a kijelentést kapjuk: „*Ha pedig mint Atyátokat hívjátok őt segítségül”… „szent félelemmel éljetek földi vándorlásotok idején”*. Azaz szól az örömhír, hogy Atyánknak hívhatjuk Istent, ilyen hihetetlenül közvetlen és szoros viszonyban lehetünk Vele. De ez azt is jelenti, hogy az Ő szeretetéhez, az Ő kegyelmes indulatához kell egészen közel élnünk. Nem csak a szavak és eszmék, hanem a megvalósuló tettek szintjén is. Annak a szent félelmében kellene élnünk, hogyha a szeretettől és irgalomtól eltávolodnak a valós mindennapjaink, akkor bizony a mi Atyánktól távolodik el az életünk. Elhívásunk van Krisztusban, Krisztus által. Ez az elhívás pedig nem csak egy majdani időpontra szól, nem csak az örök életre tekintve kell hűnek lennem, vagy épp megrettennem, hanem a mai és holnapi napomra, a mellettem ülő testvérre tekintve is.
Ez a szent félelemmel való vándorlás nem azt kell, hogy jelentse, hogy rettegek az Atyámtól, az ítélettől, hanem, hogy elrettent, megrettent a saját könnyelműségem és a Krisztustól eltávolodó életem. Ahogyan mai igénk mondja: „*18tudva, hogy nem veszendő dolgokon, ezüstön vagy aranyon váltattatok meg atyáitoktól örökölt hiábavaló életetekből”.* Ezt tudva, ezt szívből vallva élni: drága áron megváltott az életem, Krisztusé az életem. Ennek a bizonyossága és súlya kellene, hogy szent félelemmé váljon. Hogy ezt az értéket, ezt a kincset véletlenül se akarjam, hagyjam magamnak szem elől téveszteni. Ha ebből a kincsből vágyakozok élni, akkor fogom érteni, hogy itt nem teherről és fáradtságról van szó, hanem kegyelemről. Arról a kegyelemről, hogy az én mennyei Atyám akarata szerint élhetek.
Ez a mi mennyei gyermekségünk kincse. Ebben érdemes gyűjtögetőnek lennünk, ahogyan Krisztus is felhívja erre a figyelmet az oltár előtti igében: *„és aki nem velem gyűjt, az tékozol”.* De mi gyűjthetünk Vele!
Nem érdemeket, hanem az Isten akaratában megtapasztalt áldást, ami építi a hitünket, ami a kapott reménységen tartja a szemünket: a feltámadott Krisztuson.
Böjt harmadik vasárnapja van, amelynek Oculi az elnevezése a 25. zsoltár verse alapján: *„Szemem állandóan az Úrra néz, mert ő szabadítja ki lábamat a csapdából.”*. Az Úrra nézünk, de milyen jó lenne, ha nem csak a csapdák kétségbeesése közepedte tennénk így, hanem valódi vágyakozással minden napunkon. Minden döntésünkben, minden kimondott szó előtt, minden másra vesztegetett pillantás helyett is. Lenne miért Őrá néznünk szüntelen!
Mert ez a kegyelem, ez bizony nem volt sem olcsó, sem könnyű, de értünk mégis öröktől fogva elrendelt. Ahogy ma is olvastuk: „*19hanem drága véren, a hibátlan és szeplőtelen Báránynak, Krisztusnak a vérén. 20Ő ugyan a világ teremtése előtt kiválasztatott, de az idők végén megjelent tiértetek”*.
Mi valóban szeretünk sokszor strucc-politikát folytatni a bűneink és gyarlóságaink kapcsán, sőt időnként még odáig is elmerészkedünk, hogy hibát keressünk az Úr tervében. Sokszor szembesülök én is vele, ahogyan a bibliai félmondatokra utalgatva mentegetik magukat és a hűtlenségüket az emberek. De ez csak önbecsapás, önvakítás. Isten a hiba nélküli, a folt nélküli Krisztust adta értünk. Hiába próbálja a világ, vagy éppen mi besározni, lerántani a kegyetlenségbe és a mocskolódásba, nem tudjuk a *szeplőtelen Bárány*t hamissá tenni, még ha úgy is próbálkozunk, mint az oltár előtti igében a Jézust Belzebub szövetségesének mondók.
Nem tudunk úrrá lenni a megváltáson, nem tudunk erősnek mutatkozni a bűnnel szemben se, nemhogy a Teremtő és Szabadító Úrral szemben. Egyedül Ő fizetheti meg: a tökéletes - a tökéletlenért, a tiszta - a tisztátalanért, a bűntelen – a bűnösért a váltság árát. Nincs másunk ebben a kérdésben, mint a kapott hit, Krisztus.
Krisztus azonban élő reménység! Az értünk győztes akarat. Ahogyan mai igénk mondja: „*tiértetek, 21akik általa hisztek Istenben, aki feltámasztotta őt a halottak közül, és dicsőséget adott neki, hogy hitetek Istenbe vetett reménység is legyen.”*.
Éppen ezért, akár félelemben, akár bánatban, akár kérdések között, akár a legnagyobb örömben, nekünk tudnunk kell, hogy mi az a kincs, amit szem előtt kell tartanunk. Nem hagyhatjuk figyelmen kívül, nem hagyhatjuk könnyelműen el, nem engedhetjük meg magunknak azt a felelőtlenséget, hogy a világ kilopja a látóterünkből. Nekünk folyton Krisztuson kell tartanunk a tekintetünket. Nem bambuló vallásossággal, hanem igazi, élő, a mi mennyei Atyánktól kapott reménységgel! Ámen